**Trinidad** je grad u središnjoj kubanskoj provinciji Sancti Spíritus. Grad je smješten u podnožju gorja Escambray i blizu obale Karipskog mora.

Trinidad je bio središte proizvodnje šećera od kasnog 18. do konca 19. soljeća. On je jedan od najsačuvanijih karipskih gradova iz vremena proizvodnje i trgovine šećerom. Zbog toga je 1988. godine Trinidad, zajedno s obližnjom dolinom Valle de los Ingenios upisan na UNESCO-v popis mjesta svjetske baštine u Americi.

Povijesno središte grada s glavnim trgom (*Plaza Mayor*) i Samostanom sv. Franje (*Convento de San Francisco*)

Povijest
--------

Plaza Mayor s Crkvom sv. Trojstva lijevo i Palačom Brunet desno
Trinidad je osnovao španjolski konkvistador Diego Velázquez de Cuéllar 23. prosinca 1514. godine kao **Villa De la Santísima Trinidad** ("Naselje Presvetog Trojstva"). Kao jedan od prvoosnovanih američkih gradova služio je kao postaja u španjolskom kolonijalnom širenju američkim kontinentom. Iz njega je svoju ekspediciju započeo Francisco Hernández de Córdoba 1517. te Hernán Cortés 1518. godine. Krajem 16. vijeka grad je izrastao u trgovište, uglavnom zahvaljujući svom povoljnom položaju između mora i planina.

Bogati baskijski veleposjednik iz južne Kube, Francisco Iznaga, je izabran za gradonačelnika 1540. godine. On je ustanovio moćnu obitelj koja se smjestila na svojoj plantaži u blizini grada i vladala bogatim područjem u kojemu se proizvodio šećer na brojnim šećeranama uz pomoć robovskog rada. Kasnije su se njegovi potomci borili u ratu za neovisnost Kube i pripajanju SAD-u, od 1820ih do 20. stoljeća.

Do 1796. godine Trinidad je bio treći po veličini grad na Kubi i u njemu je imenovan guverner. Kuba je tijekom 18. i 19. stoljeća postala najveći proizvođač šećera na svijetu, što je dovelo do bogaćenja Trinidada. Kako bi šećer bio što svježiji i podnosio dulja putovanja, koncem 1880-ih je od Trinidada do obalnog mjesta Casilda položena 6 km duga željeznička pruga.

Nakon Rata za neovisnost Kube koncem 19. stoljeća dominacija ovog područja u proizvodnji šećera je opala i mnoge šećerane su napuštene ili srušene, a Trinidad je izgubio na važnosti i nije promijenjen industrijalizacijom. Tako je sačuvano njegovo povijesno središte grada koje je danas zaslužno za sve jaču gospodarsku granu grada, turizam.

Znamenitosti
------------

Kolonijalna kuća u Trinidadu
Urbani izgled Trinidad datira većim dijelom iz prva dva stoljeća njegova postojanja. Kamene zgrade su bile rijetkost prije razdoblja velike šećerne industrije, a danas grad duguje svoj ​​šarm svojim zgradama iz 18. i 19. stoljeća.
Sve ulice u gradu vode do glavnog trga (*Plaza Mayor*), na kojem su dvije velike povijesne građevine, nasuprot zvonika Samostana sv. Franje (*Convento de San Francisco*). *Palacio Brunet* na uglu između crkve i *Calle Bolávar* datira iz 18. stoljeća i predstavlja najizvorniju sliku zlatno doba grada, dok je neoklasicistička *Palacio Cantero* danas općinski muzej.

Drugdje unutar ovog homogenog grada, su javne građevine, izgrađene između 1824. i 1857. lako prepoznatljive po svojoj veličini i kvaliteti. Karakteristika grada je i domaća arhitektura prizemnih kuća čije verande imaju široke tende i, ponekad, drvene balkone istaknute raznobojnim zidovima u pozadini, te s okvirima vrata i prozorima često u kontrastnoj boji.

Središnji park se sastoji od četiri mala vrta odvojena bijelo obojenom ogradom od lijevanog željeza, koja je podijeljena s dvije okomite šetnice. One su usmjerene na dvije brončane statue hrtova, i krašene su fontanama s početka 19. stoljeća. U središtu je kip Terpsihore, muza plesa.

U planinama iznad grada se nalazi i rezervat prirode *Topes de Collantes*, jedno od vodećih mjesta na Kubi za ekoturizam. S druge strane, na obližnjoj obali se nalazi nekoliko turističkih atrakcija kao što je zaljev *Casilda* i plaža *Ancon*.

* Tipična kolonijalna ulicaTipična kolonijalna ulica
* Popločana ulicaPopločana ulica
* Toranj sv. FranjeToranj sv. Franje
* Trinidad prije olujeTrinidad prije oluje
* Središnji gradski parkSredišnji gradski park

Izvori
------

1. ↑  Atenas.cu (2004). „2004 Population trends, by Province and Municipality". Arhivirano iz originala na datum 2006-07-14. Pristupljeno 2007-10-05.  ()
2. ↑  Trinidad and the Valley de los Ingenios na službenim stranicama UNESCO-a () Preuzeto 20. kolovoza 2012.

Vanjske poveznice
-----------------

* mycubavisit.com, Online travel guide to Trinidad
* fotopedia.com Arhivirano 2017-08-29 na Wayback Machine-u, Selected photos of Trinidad
* opengalleries.org Arhivirano 2011-02-19 na Wayback Machine-u, Photos of Trinidad

### Ostali projekti

|  |  |
| --- | --- |
|  | U Wikimedijinoj ostavi ima još materijala vezanih za: **Trinidad (Cuba)** |

| * p
* r
* u
Svjetska baština na Kubi |
| --- |
|  | 
Nacionalni park Alejandro de Humboldt • Arheološki krajolik prvih plantaža kave na Kubi • Historijski centar grada Camagüeya • Historijski centar grada Cienfuegosa • Nacionalni park Desembarco del Granma • Historijski centar Havane • Utvrda San Pedro de la Roca, Santiago de Cuba • Trinidad i Valle de los Ingenios • Dolina Viñales
 | Kubanska zastava |
| **Nematerijalna svjetska baština Kube**
Festival La Tumba Francesa
 |